美杜莎

美杜莎，係希臘神話裏面一個女妖，高哥三女妖之一。佢老豆係海神Phorcys，老母係海妖怪凱托。傳說佢好醜樣，有野豬嘅牙，每一條頭髮都係毒蛇。每當有人或動物見到佢嘅眼睛，就會即刻變成石像。

美杜莎原本係一位非常靚嘅金髮少女，亦成為雅典娜嘅女祭司，但係因為佢喺雅典娜女神嘅宮殿俾海神波塞冬強姦，雅典娜認為神殿被玷污，一嬲之下將美杜莎嘅頭髮變成毒蛇，變成醜樣嘅怪物。

美杜莎最後俾希臘英雄柏修斯斬頭，獻畀雅典娜，雅典娜將美杜莎嘅頭嵌喺神盾埃癸斯中間。任何直望美杜莎雙眼嘅人都會變成石像。後來美杜莎一詞就有極之醜樣嘅女人嘅含意。亦有傳說話柏修斯用美杜莎個頭對付海怪，救咗被拎去做祭品嘅仙女座。

另外，傳說美杜莎同海神波塞冬有兩個仔女，而呢兩個仔女喺美杜莎被殺後，由佢個身度走出嚟。佢哋分別係：飛馬比加沙斯同巨人克律薩俄耳。

蛇髮女妖

希臘神話角色